Diari Oficial de la Generalitat Valenciana


Sumari del DOGV 4211, del 15-03-2002 (2002/2287)

RESOLUCIÓ de 28 de febrer de 2002, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre la Conselleria de Sanitat i el Consell Superior d'Investigacions Científiques per a la col·laboració del Grup de Genètica Molecular Humana de l'Institut de Biomedicina de València del Centre Superior d'Investigacions Científiques i la Unitat de Genètica de l'Hospital Universitari la Fe de València.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4211

Data del DOGV
:   15-03-2002

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2002/2287


Data del document
:   28-02-2002

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Sanitat
    * cooperació administrativa
    * investigació mèdica
    * genètica

RESOLUCIÓ de 28 de febrer de 2002, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre la Conselleria de Sanitat i el Consell Superior d'Investigacions Científiques per a la col·laboració del Grup de Genètica Molecular Humana de l'Institut de Biomedicina de València del Centre Superior d'Investigacions Científiques i la Unitat de Genètica de l'Hospital Universitari la Fe de València. [2002/X2287]
  
Subscrit, després de la tramitació prèvia reglamentària, entre la Conselleria de Sanitat i el Consell Superior d'Investigacions Científiques, el 29 de novembre de 2001, un Conveni per a la col·laboració del Grup de Genètica Molecular Humana de l'Institut de Biomedicina de València del Centre Superior d'Investigacions Científiques i la Unitat de Genètica de l'Hospital Universitari la Fe de València, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0137/2002, i que figura com a annex d'aquesta resolució.
  
València, 28 de febrer de 2002.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni de col·laboració entre la Conselleria de Sanitat, i el Consell Superior d'Investigacions Científiques per a la col·laboració del grup de genètica molecular humana de l'Institut de Biomedicina de València del Centre Superior d'Investigacions Científiques i la Unitat de Genètica de l'Hospital Universitari la Fe de València.
  
València, a 29 de novembre de 2001
  
Reunits:
  
D'una part, l'Honorable Senyor conseller de Sanitat, Serafín Castellano Gómez, en nom i representació de la Conselleria de Sanitat de la Generalitat Valenciana, d'acord amb els articles 21. f) i 35 de la Llei 5/1983, de 30 de desembre, de Govern Valencià, modificada per la Llei 6/95, de 3 d'abril, de la Generalitat Valenciana, figura especialment facultat per a la firma del present conveni per Acord del Consell de data 27 de novembre de 2001.
  
D'una altra part, el Sr. Rolf Tarrach Siegel, president del Consell Superior d'Investigacions Científiques, actuant en nom i representació d'aquest organisme en exercici de les competències que en raó del seu càrrec té atribuïdes per la disposició addicional tretzena, en relació amb l'article 6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener.
  
Exposen
  
Primer. Que fins al dia 7 de setembre del 2000, el Sr. Francesc Palau Martínez treballava com a facultatiu especialista en la Unitat de Genètica de l'Hospital Universitari la Fe, no sols en activitats assistencials, sinó també com a responsable de projectes d'investigació finançats pel Fons d'Investigació Sanitària i per altres agències públiques de finançament de la investigació científica.
  
Segon. Que des del dia 8 de setembre del 2000, el Sr. Palau ha pres possessió d'una plaça de científic titular en l'Institut de Biomedicina de València del CSIC, on durà a terme investigació biomèdica encaminada a la millora de la salut i a la prevenció de la malaltia, camp d'investigació que contínua les línies científiques iniciada pel Sr. Palau en l'Hospital Universitari la Fe.
  
Tercer. Que per a garantir uns resultats òptims i un avanç científic ràpid és essencial mantenir la interacció entre els membres de la Unitat de Genètica de l'Hospital Universitari la Fe i el Grup de Genètica Molecular Humana de l'Institut de Biomedicina de València del CSIC, i que és aconsellable el treball en experiments conjunts, indistintament en les dependències d'una entitat o de l'altra.
  
Per això, havent-se reconegut les parts capacitat legal suficient per a la subscripció del present conveni, acorden subscriure'l de conformitat amb les següents
  
Clàusules:
  
Primera. Objecte del conveni
  
L'objecte d'aquest conveni consisteix en la col·laboració científica entre el Grup de Genètica Molecular Humana de l'Institut de Biomedicina de València del CSIC i la Unitat de Genètica de l'Hospital Universitari la Fe, així com en l'establiment de les condicions d'ús de les instal·lacions d'ambdues parts i l'eventual realització d'experiments conjunts, bé en les dependències del Grup de Genètica Molecular Humana de l'Institut de Biomedicina del CSIC, bé en la Unitat de Genètica de l'Hospital Universitari la Fe.
  
Segona. Personal
  
Ambdues institucions acorden permetre, en les seues instal·lacions, l'accés i l'activitat d'investigació als becaris que formen part del Grup de Genètica Molecular Humana de l'Institut de Biomedicina del CSIC i als de la Unitat de Genètica de l'Hospital Universitari la Fe.
  
En cap cas la permanència en les dependències de l'Institut de Biomedicina de València, tant per part del personal de l'Hospital Universitari la Fe, com dels becaris a què es refereix el paràgraf precedent d'aquesta clàusula, donarà lloc a relació laboral o estatutària davant del Centre Superior d'Investigacions Científiques.
  
Tot el personal que estiga fent activitats d'investigació en les dependències d'una o una altra institució haurà de sotmetre's i respectar les normes internes de funcionament que tinguen establides el CSIC i l'Hospital Universitari la Fe.
  
Dels possibles danys físics que puguen sofrir el personal a què es refereix el present conveni, serà responsable la institució de què depenguen.
  
Tercera. Col·laboració i confidencialitat
  
El Consell Superior d'Investigacions Científiques i l'Hospital Universitari la Fe, autoritzen l'intercanvi de mostres i material biològic entre les dues unitats de genètica que esmenta aquest conveni, sempre que els intercanvis compten amb l'aprovació expressa dels responsables dels centres o de les persones que hi deleguen, així com que es complisca escrupolosament la normativa ètica de bioseguretat i de confidencialitat inherent al maneig de material d'origen humà.
  
Quarta. Publicacions
  
En el cas que les parts decidisquen fer publicacions sobre els resultats obtinguts en el curs de la present col·laboració, s'hi farà sempre menció dels autors que hagen participat en l'obtenció dels resultats, amb indicació expressa de la seua pertinença a la institució de què depenguen, així com que tals actuacions són fruit de la cooperació citada.
  
Les parts es comprometen a no cedir a tercers els resultats obtinguts a l'empara del present conveni sense el consentiment de totes elles, valorat en cada cas per la comissió de seguiment.
  
Cinquena. Explotació dels resultats
  
Igualment, en el cas d'una eventual explotació dels resultats obtinguts com a conseqüència del present conveni, les parts formalitzaran l'oportú document en què es plasmaran les condicions per a dur-la a terme.
  
Sisena. Comissió de seguiment
  
Es crea una comissió a tots els efectes integrada:
  
Per la Conselleria de Sanitat:
  
- El director de l'Hospital Universitari la Fe, o la persona que delegue.
  
Pel Consell Superior d'Investigacions Científiques:
  
- El president/a del Consell Superior d'Investigacions Científiques, o la persona que delegue.
  
En tot cas, podran ser assistits qualsevol dels integrants de la Comissió per l'assessorament tècnic que consideren necessari.
  
Seran funcions de la comissió l'aprovació de les línies de treball que s'han de fer, així com el seguiment de la seua execució, vetlar pel compliment del present conveni, dirimir les discrepàncies que pogueren sorgir en la interpretació, aplicació i execució del conveni, valorar la proposta de pròrroga del conveni o de la seua rescissió i l'estudi i assessorament de totes les qüestions que li siguen sotmeses per qualsevol de les parts.
  
La comissió de seguiment haurà de reunir-se, almenys, una vegada al trimestre amb caràcter ordinari i quan circumstàncies excepcionals així ho aconsellen, sempre a petició d'una de les parts, s'haurà d'enviar una còpia de l'acta de la reunió a la Subsecretaria per a l'Agència Valenciana de Salut de la Conselleria de Sanitat.
  
Setena. Vigència
  
El present conveni entrarà en vigor a partir del dia la seua firma i tindrà una duració de cinc anys. Es pot renovar automàticament per iguals períodes de temps. No obstant això anterior, qualsevol de les parts podrà efectuar denúncia del conveni en qualsevol moment, manifestant-ho per escrit a l'altra part amb una antelació de dos mesos a la data en què haja de donar-lo per acabat.
  
Huitena. Interpretació
  
A aquest conveni no se li aplicaran les normes del RDL 2/2000, de 16 de juny, pel qual s'aprova el text refós de la Llei de Contractes de les Administracions Públiques, per estar exclòs del seu àmbit d'aplicació, de conformitat amb l'article 3.1.c).
  
El seu règim jurídic és determinat per les seues pròpies clàusules, així, les discrepàncies que pogueren sorgir en la interpretació d'aquest conveni, se sotmetran a la comissió de seguiment establida en l'estipulació setena, i en última instància seran elevades als nivells superiors del Consell Superior d'Investigacions Científiques i de la Conselleria de Sanitat per a la seua resolució, tot això sense perjudici de poder interposar els recursos que s'estimen oportuns, davant de la jurisdicció contenciosa administrativa perquè en prenguen coneixement.
  
I en prova de conformitat amb totes i cada una de les clàusules, firmen el present document, i a un sol efecte, en el lloc i la data anteriorment indicats.
  
Per la Conselleria de Sanitat, Pel CSIC,
  
SERAFÍN CASTELLANO GÓMEZ ROLF TARRACH SIEGEL